作者:柳宗元
標題:唐鐃歌鼓吹曲十二篇：隋亂既極唐師起晉陽平姦豪為生人義主以仁興武為晉陽武第一
內容:晉陽武，奮義威。煬之渝，德焉歸。氓畢屠，綏者誰。皇烈烈，專天機。號以仁，揚其旗。日之升，九土晞。斥田坼，流洪輝。有其二，翼餘隋。斫梟鷔，連熊螭。枯以肉，勍者羸。後土蕩，玄穹彌。合之育，莽然施。惟德輔，慶無期。